Վալերիա Մացցա

Վալերիա Ռաքել Մացցա-Գրավիե (, ), արգենտինացի ֆոտոմոդել, հեռուստահաղորդավարուհի և գործարար կին։

Կենսագրություն 
Վալերիա Ռաքել Մացցան ծնվել է 1972 թվականի փետրվարի 17-ին Ռոսարիոյում (Սանտա-Ֆե, Արգենտինա)՝ Ռաուլ և Մոնիկա Մացցաների ընտանիքում։ Վալերիան ունի իտալական ծագում։

Մացցան  բարձրագույն մանկավարժական կրթություն է ստացել. նա որոշել էր դառնալ հաշմանդամ երեխաների ուսուցչուհի։

Վալերիան ունի բաց գույնի մազեր և կապտականաչավուն աչքեր։ Բացի իր մայրենի իսպաներենից, կարողանում է խոսել իտալերեն և անգլերեն։

1988 թվականին Վալերիային նկատել է ոճագետ Ռոբերտո Ջորդանոն, որը նրան առաջարկել է ֆոտոմոդելի աշխատանք, այդ տարվանից էլ սկսվել է նրա մոդելային կարիերան։

Մացցան աշխատել է որպես դերասանուհի, հաղորդավարուհի, ապրանքանիշի դեսպան։ Որպես գործարար՝ Մացցան թողարկել է 3 օծանելիք, հիմնել  իր սեփական ամսագիրը, ձեռնարկել ակնոցների արտադրություն և ստեղծել պրոդյուսերական ընկերություն։ Տիրապետելով օկուպացիոն թերապիայի/էրգոթերապիայի/ նրբություններին՝ նա զբաղվում է մարդասիրական գործունեությամբ, աշխատում Հատուկ օլիմպիադա կազմակերպության, ՅՈՒՆԵՍԿՕ-ի և Բուենոս Այրես նահանգի Պիլար քաղաքի Austral Hospital-ի մանկաբույժների միության հետ։

Վալերիան աշխատել է հագուստի այնպիսի դիզայներների մոտ, ինչպիսիք են Ջաննի Վերսաչեն և Ռոբերտո Կավալին։

Մացցան մնում է առաջատար դեմք լատինաամերիկյան նորաձևության աշխարհում և ճանաչվել է ամենանշանավոր մոդելն Արգենտինայի պատմության մեջ։

Անձնական կյանք 
1998 թվականի մայիսի 9-ին Ռետիրոյում Վալերիան ամուսնացել է գործարար Ալեխանդրո Գրավիեի հետ, հարսանիքին ներկա է եղել 1500 հոգի։ Ամուսիններն ունեն 4 երեխա՝ 3 տղա և 1 աղջիկ՝ Բալտազար Գրավիե (ծնված՝ մայիսի 29, 1999 թվական), Տիցիանո Գրավիե (ծնված՝ մարտի 12, 2002 թվական), Բենիսիո Գրավիե (ծնված՝ փետրվարի 23, 2005 թվական) և Տայնա Գրավիե (ծնված՝ ապրիլի 22, 2008 թվական)։ Նրանք բնակվում են Բուենոս Այրեսում։ Զույգին է պատկանում «Ֆինկա Վալերիա» ամառանոցը Լա Բարրեում (Պունտա դել Էսթե, Ուրուգվայ), որտեղ յուրաքանչյուր ամառ կազմակերպում են երեկույթ հայտնի հյուրերի հետ։

Ծանոթագրություններ

Արտաքին հղումներ 
Վալերիա Մացցայի վեբկայքը

Արգենտինացի մոդելներ
Արգենտինայի գործարարներ